
Informatīvais ziņojums “Par Sabiedrības integrācijas fonda darbības uzlabojumu priekšlikumiem”
	Iebildums
Latvijas Jaunatnes padome (LJP) ir iepazinusies ar informatīvo ziņojumu "Par Sabiedrības integrācijas fonda darbības uzlabojumu priekšlikumiem" un stingri iebilst pret Ministru kabineta sēdes protokollēmuma projekta 4. punktā paredzēto Sabiedrības integrācijas fonda administrēto programmu sadalīšanu starp dažādiem resoriem. Piedāvātais risinājums pēc būtības virza SIF uz faktisku likvidāciju un ir pretrunā ar neatkarīga audita un starpinstitūciju darba grupas secinājumiem, kas par optimālāko risinājumu atzina SIF saglabāšanu un nostiprināšanu kā pārresorisku, centralizētu finansējuma administrēšanas mehānismu. Programmu sadalīšana palielinātu administratīvās izmaksas un slogu, radītu atšķirīgas finansējuma piešķiršanas un uzraudzības prasības, vājinātu kopējo pārskatāmību un apdraudētu SIF uzkrātās kompetences saglabāšanu. Tas īpaši negatīvi ietekmētu mazas, jaunas un reģionālas NVO. Neatkarīgais audits nav identificējis būtiskus trūkumus SIF finansējuma administrēšanā. Auditā konstatētās problēmas ir novēršamas, pilnveidojot SIF pārvaldību, precizējot tā mandātu un nodalot finansējuma administrēšanu no tiešas projektu īstenošanas.

SIF ir būtisks atbalsts Latvijas Jaunatnes padomes, tās biedru un plašākas darbā ar jaunatni iesaistīto organizāciju ekosistēmas darbības stiprināšanai un ilgtspējai. LJP apvieno darbā ar jaunatni iesaistītās organizācijas ar atšķirīgu darbības mērogu, ģeogrāfisko pārklājumu un administratīvo kapacitāti, tādēļ īpaši būtiska ir finansējuma sistēma, kas ir vienota, pārskatāma, paredzama un pieejama arī mazām un reģionālām organizācijām. Vienota administrēšanas sistēma mazina nepieciešamību organizācijām paralēli pielāgoties atšķirīgām institūciju prasībām, procedūrām un uzraudzības kārtībām, tādējādi samazinot administratīvo slogu un ļaujot lielāku daļu ierobežoto cilvēkresursu novirzīt organizāciju pamatdarbībai, darbam ar jauniešiem un pilsoniskās līdzdalības veicināšanai. LJP ieskatā īpaši svarīga ir arī finansējuma pieejamības un administrēšanas paredzamība, jo darbā ar jaunatni iesaistīto organizāciju darbības nepārtrauktība un spēja saglabāt institucionālo kapacitāti lielā mērā ir atkarīga no stabilas un saprotamas atbalsta sistēmas. Finansējuma administrēšanas sadrumstalotība starp vairākiem resoriem palielinātu nevienlīdzīgas pieejamības riskus starp organizācijām ar atšķirīgu kapacitāti un varētu nesamērīgi ietekmēt tieši tās organizācijas, kurām nav specializētu projektu vadības vai administratīvo resursu. Tādēļ LJP ieskatā ir būtiski saglabāt tādu publiskā finansējuma administrēšanas modeli, kas nodrošina vienotu pieeju, skaidrus nosacījumus un līdzvērtīgas iespējas dažāda mēroga NVO.

Atzinuma paraugā apkopotie audita un starpinstitucionālās darba grupas secinājumi norāda, ka PwC nav identificējis būtiskus trūkumus SIF finansējuma administrēšanas izpildē; tieši pretēji, kā viena no SIF būtiskākajām priekšrocībām ir atzīta uzkrātā kompetence projektu konkursu administrēšanā, projektu uzraudzībā un vienotas finansējuma administrēšanas sistēmas nodrošināšanā. Darba grupa par optimālāko risinājumu atzina 3. scenāriju, kas paredz SIF kā pārresorisku un centralizētu finanšu atbalsta sniegšanas mehānismu NVO un medijiem, savukārt SIF darbības izbeigšanas scenārija īstenošana ietver visaugstākos riskus. Programmu sadalīšana starp atsevišķām ministrijām radītu finansējuma sadrumstalotības un SIF uzkrātās kompetences zaudēšanas risku, palielinātu slogu konkursa pieteicējiem atšķirīgu sistēmu un prasību dēļ, mazinātu finansējuma caurspīdīgumu un palielinātu kopējos administratīvos izdevumus. Vienlaikus darba grupa norādīja, ka audita ziņojumā aprakstītie scenāriji nav savstarpēji izslēdzoši un būtu lietderīgi izstrādāt kombinētu risinājumu, kas saglabātu uzkrāto institucionālo kapacitāti un profesionālo pieredzi, vienlaikus pilnveidojot pārvaldības modeli, precizējot SIF mandātu un novēršot identificētās nepilnības. Darba grupā arī tika uzsvērts, ka institucionālās pārmaiņas īstenojamas pakāpeniski, nepieļaujot programmu administrēšanas pārtraukumus, un ka, gatavojoties nākamajam ES daudzgadu finanšu plānošanas periodam pēc 2028. gada, SIF kapacitāte būtu stiprināma, nevis samazināma.

Tādēļ Latvijas Jaunatnes padome aicina pilnībā svītrot protokollēmuma projekta 4. punktu un precizēt 2. punktu, nosakot, ka SIF turpmākā attīstība balstāma scenārijā, kas saglabā un nostiprina SIF kā vienotu, neatkarīgu un pārresorisku publiskā finansējuma administrēšanas mehānismu, vienlaikus rodot risinājumus auditā konstatētajām nepilnībām.

